Σύμφωνα με την ανακοίνωση της κυβέρνησης, τη θέση του Γενικού Γραμματέα του υπουργείου Προστασίας του Πολίτη λαμβάνει ο Κωνσταντίνος Τσουβάλας, μια απόφαση που προκάλεσε ήδη πλήθος αντιδράσεων, καθώς έρχεται σε πλήρη αντίφαση με τον τρόπο που πολιτεύτηκε η Νέα Δημοκρατία ως αξιωματική αντιπολίτευση αναφορικά με την τραγωδία στο Μάτι. Ο τότε αρχηγός της αστυνομίας, Κ. Τσουβάλας, είχε βρεθεί στο στόχαστρο της αντιπολίτευσης και μέσων ενημέρωσης.

«Είμαι περήφανος για τις υπηρεσίες της ΕΛ.ΑΣ. Έκαναν εξαιρετική και αποτελεσματική δουλειά σε πολύ κρίσιμους οριακούς χρόνους» είχε δηλώσει ο ίδιος λίγες ημέρες μετά την τραγωδία, ενώ η Νέα Δημοκρατία είχε σχολιάσει με ανακοίνωση πως «Η θλιβερή παράσταση απόσεισης κάθε ευθύνης που έστησε απόψε η κυβέρνηση, – με την συνδρομή δυστυχώς και των υπηρεσιακών παραγόντων που έχει επιλέξει ως επικεφαλής των σωμάτων ασφαλείας – προκαλεί μόνον οργή. Aνίκανους πολιτικούς γνώρισε και άλλη φορά η χώρα. Αλλά με το θράσος να δηλώνουν ακόμη και υπερήφανοι, ύστερα από μια πρωτόγνωρη εθνική τραγωδία, ποτέ».

«Την 5/3/2015 τοποθετήθηκε στη θέση του Υπαρχηγού της Ελληνικής Αστυνομίας. Την 16/02/2016 επελέγη απο το ΚΥ.Σ.Ε.Α. ως Αρχηγός της Ελληνικής Αστυνομίας. Διετέλεσε Αρχηγός της Ελληνικής Αστυνομίας έως την 05-08-2018» αναφέρει μεταξύ άλλων το βιογραφικό, χωρίς φυσικά την παραμικρή αναφορά στους λόγους της διακοπής της θητείας του.

Αξίζει μάλιστα να υπενθυμίσουμε πως ο Κυριάκος Μητσοτάκης, ως πρόεδρος της αξιωματικής αντιπολίτευσης τότε, είχε κατονομάσει τον αρχηγό της αστυνομίας ως υπεύθυνο για την τραγωδία, ζητώντας την παραίτησή του.

«Πραγματικά αναρωτιέμαι πώς κάποιοι άνθρωποι κοιμούνται σήμερα και συνεχίζουν μακάριοι να ασκούν τα καθήκοντά τους: ο κ.Τσίπρας, ο κ.Τόσκας (..) ο αρχηγός της Πολιτικής Προστασίας και ο Αρχηγός της Αστυνομίας έχουν τεράστιες ευθύνες, δεν θα έπρεπε να βρίσκονται σήμερα στη θέση τους γιατί αύριο μπορεί να κληθούν να διαχειριστούν μία άλλη πυρκαγιά. Και ρωτώ σήμερα, ποιος Έλληνας πολίτης έχει εμπιστοσύνη σε αυτούς τους ανθρώπους να αντιμετωπίσουν άλλη μία φυσική καταστροφή» δήλωνε τον περσινό Ιούλιο ο Κυριάκος Μητσοτάκης.

Παρακολουθήστε το βίντεο από τις δηλώσεις Μητσοτάκη στις 31 Ιουλίου του περσινού καλοκαιριού: